Utvalg foreslår hijab i politiet

Politi og dommere med hijab kan bli resultatet hvis regjeringens livssynspolitiske utvalg får viljen sin.

Svensk politi og grensekontroll har kunnet bruke hijab siden 2006. Her Masooma Yaqub ved Arlanda flyplass. Fredrik Sandberg, Scanpix

Ntb

16. jan. 2012 04:13 Sist oppdatert 16. januar 2012

Kulturminister Anniken Huitfeldt (Ap) satte for halvannet år siden ned utvalget som skal utmeisle Norges nye religionspolitikk.

Ifølge Vårt Land ønsker utvalget å rydde plass til hijab, kors og andre religiøse symboler i det offentlige rom. Dermed kan det åpnes for at både politi og dommere få lov til å bære hijab, noe som ikke er tillatt i dag.

— Vi må tåle å bli eksponert for andres religion, enten vi møter en imam i en sykehuskorridor eller politi med hijab, sier et medlem av utvalget til avisen.

Et annet medlem bekrefter utvalgets holdning.

— Ut ifra diskusjonen i utvalget føler jeg meg helt sikker på at religiøse hodeplagg må kunne kombineres både med dommerkapper og politiuniformer, sier medlemmet.

Utvalgsleder Sturla Stålsett er tydelig på at Norge går i en annen retning enn Frankrike.

(©NTB)